**Φιλοσοφία – Σκοπιμότητα προγράμματος**

Το Πρόγραμμα με τίτλο **«Σας προσΚΑΛΩ στην Κ.ΑΛ.Ο. της τάξης μου»** εντάσσεται στη Θεματική *Ενδιαφέρομαι και ενεργώ-Κοινωνική Συναίσθηση και Ευθύνη* και στην Υποθεματική *Συμπερίληψη: Αλληλοσεβασμός, Διαφορετικότητα*.

Η συμπερίληψη, η συνεκπαίδευση, το «ένα σχολείο για όλους» αφορούν σε όλους/ες ανεξαιρέτως τους/τις μαθητές/τριες και διασφαλίζουν την ισότητα ευκαιριών για όλους/ες τους/τις μαθητές/τριες της γενικής και ειδικής εκπαίδευσης σε βασικούς τομείς της ζωής τους, την εκπαίδευση, την επαγγελματική κατάρτιση και απασχόληση, την κοινωνική και πολιτική ζωή.

Εκπαίδευση με αποκλεισμούς που γίνονται είτε άμεσα είτε έμμεσα και σχετίζονται με κριτήρια γλώσσας, πολιτισμού, φυλής, έθνους, θρησκείας, αναπηρίας, βιογραφίας, κοινωνικοοικονομικού πλαισίου ή σεξουαλικού προσανατολισμού δεν μπορεί να αξιολογηθεί ως ποιοτική εκπαίδευση. Όταν γίνεται άρση των φραγμών που οδηγούν ομάδες πληθυσμού σε αποκλεισμό στην εκπαίδευση, - είτε αυτές χαρακτηρίζονται ευάλωτες είτε όχι, τότε μιλάμε για συμπερίληψη.

Η συνεκπαίδευση προϋποθέτει ευέλικτα εκπαιδευτικά πλαίσια τα οποία έχουν καλλιεργήσει την ετοιμότητα να ανταποκριθούν στις πολύπλοκες ανάγκες κάθε μαθητή/τριας μέσα σε κοινωνικά και τεχνολογικά πλαίσια που μεταβάλλονται με υπερβολικά μεγάλες ταχύτητες στις κοινωνίες της γνώσης, της πληροφορίας και της επερχόμενης 4ης βιομηχανικής επανάστασης. Η αλληλεπίδραση όμως μεταξύ των μαθητών/τριών με ή χωρίς ιδιαίτερες ανάγκες είναι αμοιβαίως ωφέλιμη για όλους/ες.

Μέσα από τέτοιες εκπαιδευτικές διαδικασίες και προγράμματα προάγονται και οι στόχοι της βιώσιμης ανάπτυξης της [Αντζέντας 2030](https://unric.org/el/17-%CF%83%CF%84%CE%BF%CF%87%CE%BF%CE%B9-%CE%B2%CE%B9%CF%89%CF%83%CE%B9%CE%BC%CE%B7%CF%83-%CE%B1%CE%BD%CE%B1%CF%80%CF%84%CF%85%CE%BE%CE%B7%CF%83/) των Ηνωμένων Εθνών, οι οποίοι εστιάζουν στην ανθρώπινη αξιοπρέπεια, στην ευημερία, στη διασφάλιση της υγείας των ανθρώπων και του πλανήτη, σε δίκαιες και ανθεκτικές κοινωνίες στην τοπική και παγκόσμια σταθερότητα.

Η Κοινωνική και Αλληλέγγυα Οικονομία (Κ.ΑΛ.Ο.) είναι ένα σύνολο κοινωνικοοικονομικών δραστηριοτήτων, οι οποίες χαρακτηρίζονται από δημοκρατική διαδικασία στη λήψη αποφάσεων κι έχουν ως βασικό σκοπό την κάλυψη και ικανοποίηση των αναγκών της πλειοψηφίας του κοινωνικού συνόλου κι όχι την επιδίωξη του κέρδους. Οι κοινωνικές συνεταιριστικές επιχειρήσεις και οι επιχειρήσεις ένταξης ευάλωτων κοινωνικών ομάδων είναι παραδείγματα Κ.ΑΛ.Ο.